Ilves piirdus hüppevooru järel alles 25. kohaga, aga suutis murdmaarajal 14 positsiooni võrra kerkida, näidates päeva teist suusaaega, kus temast kiireim oli vaid võitja Geiger. Teise eestlasena stardis olnud Andreas Ilves pälvis 46. koha.

Hüppemäel pikimat õhulendu näidanud jaapanlane Akito Watabe langes suusarajal kolmandale kohale. Kaotust kaheksandana alustanud sakslasele kogunes lõpuks 7,6 sekundit. Teise koha kindlustas endale seitsmendat suusaaega näidanud austerlane Mario Seidl, kellel kogunes võitjale kaotust 2,4 sekundit.

Hooaja avaetapil Oberwiesenthalis pälvis Ilves 17. koha ja teisel etapil Villachis 21. koha. Suvise GP sarja kokkuvõttes kerkis Ilves neli positsiooni ja jätkab kolme etapi järel 48 punktiga 16. kohal. Liidrina jätkab Seidl, kes on igal võistlusel olnud pjedestaalil, ent võita ei ole veel suutnud. Punkte on ta kogunud 220. Teisel kohal jätkab soomlane Ilkka Herola (186 p), kes võidutses teisel etapil ja kolmandal kohal vaid ühepunktilise kaotusega sakslane Johannes Rydzek, kes oli parim esimesel etapil.